100 jaar en net vyf wynmakers later | Netwerk24
Deur Suzaan Potgieter 17 Julie 2019 05:30
Die titelakte van dié Stellenbosse plaas dateer terug na 1693, maar die wyngeskiedenis begin by Manie Malan wat vir sy pa, Hennie, gehelp het om die wingerde te stig. Hy het gesien dat die plaas se gronde en hellings ideaal is vir die verbouing van volronde rooiwyndruiwe.
Bertho van der Westhuizen het in 2015 die leisels as wynmakers by sy pa oorgeneem. Hy is die tweede wynmaker in Alto se geskiedenis waar die seun by sy pa oorneem.
In 1919 toe Manie Malan (1919-1959) as die eerste wynmaker begin het, het sy rooiversnit die prototipe vir die Alto Rouge geword. Alhoewel die komponente van die versnit verander het, word dié wyn vandag steeds gemaak.
Elke wynmaker het oor die jare sy eie stempel op die wynreeks afgedruk.
Piet du Toit (1959-1983) het die eerste Alto Cabernet Sauvignon in 1965 bekend gestel terwyl Du Toit se seun, die oud-Springbok Gerhard (Hempies) du Toit, (1983-2000) in sy tyd as wynmaker die eerste Alto Shiraz bekend gestel het.
In die nuwe millennium was Schalk van der Westhuizen (2000-2015) die wynmaker wat die vlagskipwyn M.P.H.S. gemaak het. Elkeen van die vier wynmakers se voorletters is gebruik vir die naam van dié klein volume spesiale wyn wat van die beste druiwe gemaak word.
Daarna het Van der Westhuizen se seun Bertho van der Westhuizen (vanaf 2015) oorgeneem. Hy het in 2015 die Bordeaux-versnit bekend gestel asook vanjaar die splinternuwe Cabernet Sauvignon Rosé – die eerste wyn in die plaas se geskiedenis wat nié rooi is nie.
Dié vyf wynmakers het gehelp om Alto te vorm tot wat dit vandag is: 'n suksesvolle Stellenbosse handelsmerk wat nooit teleurstel nie.
"Dit is onmoontlik om nie bewus te weer van die geskiedenis van Alto nie. As jy dink van alles wat in die afgelope 100 jaar gebeur het – Alto het alles gesien," sê Bertho van der Westhuizen.
Volgens hom is al die plaaslike en internasionale pryse wat die wyne oor die jare gekry het ook nie die enige maatstaf van hul sukses nie.
Hulle fokus nog al die jare op die terroir en om dit op die beste manier moontlik in die wyne te verteenwoordig.
As jy 'n tikkie van die plaas se geskiedenis wil geniet, moet jy beslis by hulle aanklop vir 'n wynproe.
Nie net het hulle heerlike rooiwyne nie, maar hulle bied ook 'n wyn-en-biltongervaring (R140) waar vyf van hul wyne saam met biltong wat die geure uitbring, voorgesit word. 'n Wynproe kos R50 of R90 afhangend van hoeveel wyne jy proe.
Koop gerus 'n bottel van die Alto Cabernet Sauvignon (R230) – hierdie wyn is gemaak om saam met 'n lekker bord kos te geniet.
Alto is geleë op die Annandale-pad en deel van die Helderberg-wyk. Die proelokaal is van Maandae tot Sondae oop.